SKRIFTLIG FORESPØRGSEL E-3816/00

af John Bowis (PPE-DE) til Kommissionen

(7. december 2000)

Om: Fællesskabsbestemmelser om transport af levende dyr

Vil Kommissionen garantere, at den, når den igangsætter sin aktion vedrørende håndhævelse af Fællesskabets bestemmelser om transport af levende dyr, fastlægger normer, som er lige så strenge som dem, den slovenske regering for nylig fastlagde?

Svar afgivet på Kommissionens vegne af David Byrne

(16. februar 2001)

Kommissionen er meget opmærksom på beskyttelsen af dyr under transport. Den første fællesskabsretsakt om beskyttelse af dyr under transport blev vedtaget i 1977. Den er senere blevet erstattet af Rådets direktiv 91/628/EØF af 19. november 1991 om beskyttelse af dyr under transport og om ændring af direktiv 90/425/EØF og 91/496/EØF(1), som ændret ved Rådets direktiv 95/29/EF af 29. juni 1995(2), der indførte vigtige ændringer, som f.eks. godkendelse af transportselskaber og ruteplan samt lastetæthed og maksimal transporttid.

Den slovenske regering indledte den 16. oktober 2000 inspektion og kontrol af grænseoverskridende transport af dyr for at sikre sig, at de relevante fællesskabsforskrifter om transportforhold og -tid, således som disse er inkorporeret i slovensk ret, overholdes.

Den slovenske regerings initiativ er en reaktion på den handlingsplan for forbedringer på kort sigt af beskyttelsen af dyr under langdistancetransport, som kommissæren for sundhed og forbrugerbeskyttelse forelagde for samtlige ansøgerlande i maj 2000.

Handlingsplanen for forbedringer på kort sigt af beskyttelsen af dyr under langdistancetransport blev drøftet på mødet i TAIEX (Informationskontoret for Teknisk Bistand) mellem ansøgerlandenes øverste veterinærmyndigheder i Lissabon i april 2000. Ifølge handlingsplanen skal hovedkravene i fællesskabsforskrifterne om dyretransport gennemføres på kort sigt, navnlig hvad angår transport af heste.

Oplysningen om den hurtige opfølgning på handlingsplanen blev givet af de slovenske veterinærmyndigheder under TAIEX-seminaret om beskyttelse af dyr under transport, der blev afholdt i Bratislava i september 2000. TAIEX-Kontoret har udarbejdet programmer, der bl.a. skal skærpe opmærksomheden omkring dyresundhed- og -velfærd, herunder i forbindelse med transport af dyr, i befolkningen i almindelighed og hos dyrlæger i ansøgerlandene i særdeleshed. TAIEX har desuden nedsat en arbejdsgruppe med embedsmænd fra samtlige ansøgerlande, som skal bistå med at få vedtaget og gennemført fællesskabsforskrifterne om dyrevelfærd. På arbejdsgruppens næste møde, der forventes afholdt i februar 2001, vil man specifikt drøfte gennemførelsen af reglerne for beskyttelse af dyr under transport.

Endvidere har Kommissionen for nylig vedtaget en beretning(3) om medlemsstaternes erfaringer siden gennemførelsen af direktivet om beskyttelse af dyr under transport. Dokumentet er blevet forelagt for Rådet og Parlamentet. Kommissionen vil på basis af resultatet af beretningen begynde at gennemgå den gældende lovgivning med henblik på fortsat at forbedre situationen.

(1) EFT L 340 af 11.12.1991.

(2) EFT L 148 af 30.6.1995.

(3) Beretning fra Kommissionen til Rådet og Europa-Parlamentet om de erfaringer, medlemsstaterne har gjort siden gennemførelsen af Rådets direktiv 95/29/EF om ændring af direktiv 91/628/EØF om beskyttelse af dyr under transport, KOM(2000) 809 endelig udg.